UTAD, JÉZUS, VELED JÁRJUK

Urunk, azt mondtad, hogy aki tanítványod akar lenni, az naponta vegye fel a keresztjét, és úgy kövessen Téged. Veled akarunk tartani. Követni kívánjuk áldott lábnyomodat. Arra kérünk, hogy ébressz bennünk olyan érzést, amilyennel Te hordoztad értünk a keresztet! Nyisd meg a szívünket és a szemünket, hogy csodáljuk irántunk való szereteted nagyságát!

Megváltónkul küldött hozzánk az Atya szeretete. Utadon akkor járunk, ha a bűnt elhagyjuk. Szeretnénk mindent újra kezdeni: új életet élni. Ezért visszük veled együtt a keresztet. Utad a szenvedés, a türelem és az önmagunk feletti uralkodás iskolája. Ha nyomodban járunk, behatol lelkünkbe az alázat és átéljük önmagunk tehetetlenségének kínját. Megtanulunk magunk helyett az Atya szeretetében bízni.

Adj erőt a követésedre! Ámen.
1. állomás

JÉZUST HALÁLRA ÍTÉLIK

   Pilátus harmadszor is megkérdezte:” De hát mi rosszat tett? Semmi vétket nem találok, amiért kereszthalálra kellene ítélni. Megfenyítem és szabadon bocsátom.”

   De azok nem tágítottak, hanem egyre elszántabban, egyre hangosabban üvöltötték: „Keresztre vele!”. Pilátus végül engedett követelésüknek és Jézust kiszolgáltatta nekik akaratuk szerint. (Lk 23, 22-24)

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, Jézus, Pilátus és az emberek nagyon jól tudták, hogy ártatlan vagy. Te mégis meghaltál, és kész voltál magadra vállalni az ítéletet. Miattam tetted.

Kérünk Téged, add meg nekünk, hogy az igazságtalan büntetést is el tudjuk viselni.

 Urunk, Te előre mentél, utat tapostál a számunkra. Ma követésedre taníts minket, hogy holnap nyomodban járhassunk. Parancsolgatást, szidást, fennhéjázást, durva hangnemet elviselnünk, példáddal taníts. Ha meg nem érdemelt szenvedés ér bennünket, olyanná alakítsd a szívünket, amilyen a Tied volt, amikor készséggel szenvedtél másokért. A cáfolhatatlan igazságtalanság elviselésére olyan lelkierőt adj, amilyennel Te hallgattál, és engedd, hogy mi is átengedjük ügyünk igazolását a mennyei Atyánknak.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

2. állomás

JÉZUS VÁLLÁRA VESZI A KERESZTET
   „A katonák átvették Jézust. Maga vitte a keresztjét, míg oda nem ért az úgynevezett Koponyák hegyére, amelyet héberül Golgotának hívnak.” (Jn 19,17)

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, Jézus, mi gyakran kis fájdalmak miatt is jajveszékelünk. Te elviselted a nehéz kínt, hogy meggyógyíts és megválts minket a bűneinktől. Tégy erőssé bennünket, ha valami fájó vagy kellemetlen dolgot kell elviselnünk!

   Urunk, Te jól tudod, hogy könnyű a jóban jónak lenni és készségünket fejezni ki a keresztviselésre, amikor nem nehezedik ránk szenvedés. Azt is tudod milyen gyáván remeg emberi szívünk, amikor eljön a szenvedés ideje. Kérünk, ajándékozz nekünk nagylelkűséget, hogy ne meneküljünk el az Atya által küldött szenvedéstől. Töltsd el szívünket bizalommal, hogy a szenvedés jóhoz vezet, mert nem lehet rossz, ami az Atya kezéből van! Ámen.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

3. állomás

JÉZUS ELŐSZÖR ESIK EL A KERESZTTEL

   „Betegségeinket Ő hordozta, s fájdalmainkat Ő viselte” (Izajás 53,4) Kimerült, agyongyötört Üdvözítőnk nem bírja el bűneink rettenetes súlyát. A földre roskad, de újra fölkel és tovább járja értünk a keresztutat.

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, Jézusunk, taníts meg minket annak felismerésére, hogy legnagyobb szerencsétlenség a bűn. Segíts bennünket, hogy az elkövetett bűneinket őszintén megsirassuk és bűneinkbe soha többé vissza ne essünk.
   Urunk! Túl súlyos a kereszted, mégis viszed, mert Atyád így kívánja. Terhe felülmúlja erődet, elesel vele, de ismét felegyenesedsz, hogy tovább vigyed. Taníts meg belátnunk, hogy minden szenvedés egyformán kínzó számunkra, mert nem szenvedésre, hanem örömre hívott bennünket a Teremtő Isten szeretete, de viseljük el keresztünket. Ments meg minket a csüggedéstől! Te jól tudod mi a kereszt. Ne ródd fel, ha elerőtlenedünk, segíts ismét felkelnünk, ha elesünk! Újítsd meg türelmünket, önts erőt lelkünkbe! Ámen.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

4. állomás

JÉZUS TALÁLKOZIK ANYJÁVAL

   Simeon így szólt Máriához: „Ez sokak romlására és sokak feltámadására lesz Izraelben, jel lesz, amelynek ellene mondanak – a te lelkedet is tőr járja át -, hogy sokaknak kiderüljenek a titkos gondolatai” (Lk. 2, 34-35)

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, édesanyáddal való találkozásod által taníts meg minket arra, hogy mi is megértők, tapintatosak legyünk embertársaink szenvedése iránt, főként szüleink, testvéreink barátaink szenvedése iránt!

   Urunk! Miattunk kellett ilyen találkozót átélned Édesanyáddal. Szívet tépő kínod ne legyen hiábavaló számunkra. Akkor engedd mindig átélnünk, amikor hiába hív bennünket az Isten, mert szívünket kizárólag emberi szívhez kötöttük. Segíts, hogy utad minden szakaszában merjünk hozzád lépni. Soha ne legyünk csak a magunkéi.  Hasson át bennünket a tudat, hogy amikor elvesszük magunkat mástól Érted, általa még inkább másoké leszünk.  Ámen.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

5. állomás

CIRENEI SIMON SEGÍT JÉZUSNAK

   „Ahogy Jézust elvezették a vesztőhely felé, megállítottak egy Cirenéből való férfit, Simont, aki épp a mezőről tartott hazafelé. Vállára adták a keresztet, hogy vigye Jézus után”.(Lk 23, 26)

Simon először kedvetlenül segített, később azonban belátta, hogy Jézusnak szüksége van rá. És vitte Jézussal a keresztet.
Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, nekünk is szükségünk van a kölcsönös segítségre életünkben. Add, hogy mi is készségesen segítsünk egymásnak!

   Urunk, sokakat segítettél, mégis mindenki elhagy. Miattunk azonban kitartasz: utat mutatsz, és példáddal erősítesz. Taníts meg minket arra, hogy a szenvedésben, a lelki kínokban és az egyedüllétben Téged kívánjunk. Engedd, hogy minket is vigasztaljon, amiből te merítettél erőt: Atyád jelenlétének tudata. Nyisd fel szemünket, hogy észrevegyük a körülöttünk élő emberek szenvedését, és erőnkhöz mérten segítsünk keresztjük cipelésében. Legyen bátorságunk nekünk is elfogadni mások segítségét. Ámen.  
Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

6. állomás

VERONIKA KENDŐT NYÚJT JÉZUSNAK

   „Követé őt a nép és az asszonyok sokasága” (Lk 23,27) A durva katonák és a csőcselék dühével bátran dacolva, Veronika Jézus elé lép, kendőt nyújt neki, hogy letörölhesse arcát, és enyhítse gyötrelmeit. Ezért örökbe kapta kendőjén az Úr arcának képmását. Ilyen az Úr: ha a legkisebbet ajándékozzuk is neki, magát adja viszonzásul.

Pap: Imádunk téged Krisztus és áldunk Téged!

Hívek: Mert szent kereszted által megváltottad a világot!

Ének:

   Urunk, tőlünk is ilyen jóakaratot és hűséget kíván az igaz szeretet. Segíts, hogy ne törődjünk többé mások gúnyolódásaival vagy fenyegetéseivel, tudjunk hűek maradni Hozzád és az Egyházhoz.
   Urunk, egész keresztutadon csak addig az egyetlen pillanatig nem tépett lelkedbe a szenvedés, míg Veronika iránt mutattál figyelmet. A legnagyobb szenvedésben is hálás voltál a legkisebb jótéteményért. Ezzel nagyon fontosat mutattál meg nekünk: az igazi hála erényét. Engedd, hogy elsősorban irántad töltsön el bennünket szívből jövő mély hálaérzet, hisz a Te kezedből kapunk mindent, magunktól semmire sem mennénk. Hálával akarunk gondolni azokra is, akik jót tesznek velünk, akik közvetítik adományaidat. Ámen.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben

7. állomás

JÉZUS MÁSODSZOR ESIK EL A KERESZTTEL

   „ A mi gonoszságainkért sebesíttetett meg, a mi bűneinkért töretett össze” (Iz 53,5) A kereszt egyre nehezebb lesz, az Üdvözítő egyre fáradtabb és gyengébb. Már alig botorkál, újra földre zuhan. A maga erejéből kell újra ismét talpra állnia, a szolgák ütéseitől, gyalázkodásaitól kísérve.

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

Jézus el mer újra esni,

Mások ki merik nevetni,

Jaj, én ne kacagjak máson,

Semmiféle elbotláson!

Jézus, add, hogy Hozzád térjek, Veled haljak, Veled éljek!

   Urunk, most azokért a bűnökért szenvedsz, amelyeket újra és újra elkövetünk. Amelyektől olyan nehezen tudunk megválni: a legfőbb hibáinkért. Segíts minket, add malasztodat, hogy előző bűneinkbe soha többé ne essünk vissza!

   Urunk, vajon felfoghatjuk-e, hogy másokért szenvedni mekkora érték? Csak te tudod, hogy keresztutadon érkezik a földre a megváltás, így minden kínod mögött boldogság rejlik. Bár bűneink olyan erővel nehezednek Rád, hogy ismét a földre nyomnak. Olyan nehezen szabadulunk meg tőlük, mindannyiszor újra és újra elkövetjük őket. Adj erőt az igaz elhatározáshoz, hogy végérvényesen tudjunk szakítani a bűnökkel, melyekbe oly gyakran visszaesünk. Ámen.

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

8. Állomás

JÉZUS TALÁLKOZIK A JERUZSÁLEMI ASSZONYOKKAL

   Nagy tömeg követte Jézust. Asszonyok is, akik jajgattak és sírtak miatta. Jézus hozzájuk fordult: „Jeruzsálem leányai, ne engem sirassatok. Inkább magatokat sirassátok és gyermekeiteket! (Lk 23,27)

Jézus még most sem önmagáért aggódik, – mikor teste már reszket a fájdalomtól - hanem másokért. Mily könnyebbség lenne Neki, ha tudhatná, hogy azok a könnyek az igazi bűnbánat könnyei.

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének: 

Nincsen szükség bámulókra,

Másokon sopánkodókra,

Jobb, hogyha magamba térek,

Irgalmat magamra kérek.

Jézus add, hogy Hozzád térjek, Veled haljak, Veled éljek!

   Urunk, Jézus, segíts nekünk, hogy ne mások hibáját nézzük és híreszteljük, hanem belássuk saját hibáinkat is.

   Add Uram, hogy nem törődve az emberek szóbeszédével, alázatos tettekkel kövesselek! Ne engedd, hogy a kishitűség és a csüggedés erőt vegyen rajtam, amikor hiányzik belőlem a lelkesedés lendülete! Sőt, éppen ilyenkor akarok Neked tettekkel, különösen kötelességeim teljesítésével szolgálni. Ámen.
Pap: Keresztre feszített Jézus könyörülj rajtunk!


Hívek: És a megholt hívek lelkein a tisztítótűzben!


9. állomás

JÉZUS HARMADSZOR ESIK EL A KERESZT SÚLYA ALATT

   „Erőm, mint a cserép, kiszáradt, nyelvem ínyemhez tapadt, lesújtottál a halál porába.”(Zsolt 21,16) Jézus harmadszor is leroskad, mert mi olyan szánalmas állhatatlansággal, bukdácsolva járunk a megismert igazságok útján, és olyan szégyenletesen ragaszkodunk vétkes szokásainkhoz.
Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

Elesik az erős Isten,

Hogy a gyöngéken segítsen.

Én is hányszor elvágódom,

Ha az orrom fennen hordom.

Jézus add, hogy Hozzád térjek, Veled haljak, Veled éljek!

   Urunk, Jézus, harmadszori összeroskadásod által könyörülj rajtunk, akik megint elfordultunk tőled, hogy szenvedésed gyümölcse ne vesszen kárba a mi számunkra sem.

    Gyengeségedben, legerősebb Jézusunk, csak veled vagyunk képesek akkor is kitartani a szenvedésben, amikor már lehetetlennek tűnik tovább szenvednünk. Megmutattad, hogyan kell kitartani a keresztúton. Ments meg minket az elkeseredéstől, ne engedd, hogy gyáván megfutamodjunk! Ahányszor elesünk, annyiszor emelj fel. Engedd megértenünk, hogy gyengének lenni nem bűn, de gyengeségünkben megmaradni – igen! Kegyelmeddel éreztesd át velünk, hogy életünk örökös újrakezdés! Ámen.  

Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

10. állomás

JÉZUST MEGFOSZTJÁK RUHÁITÓL

   „Szétosztották egymás között ruháimat és köntösömre sorsot vetettek” (Zsolt 68,22) Megkezdődtek az előkészületek Jézus keresztre feszítéséhez: sebekkel borított, lázas testéről lerángatják ruháit, elosztják egymás között. Mily kegyetlen fosztogatása a szegény szenvedőnek!
Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

Ruháját elszedik tőle,

Semmije sincs, Jézus pőre,

A Szentlélek templomában,

Testén mégis méltóság van

Jézus, add, hogy Hozzád térjek, Veled haljak, Veled éljek!

Urunk, Jézus, segíts, hogy kerüljük a kényelemhez való túlzott ragaszkodást, és tudjunk áldozatot vállalni Érted.

   Urunk, Jézusunk, akit megfosztottak ruháidtól. Szabadíts meg a földi dolgokhoz való rendetlen ragaszkodásunktól és add kegyelmedet, hogy mindent megvessünk és kerüljünk, ami a világ csábítása szerint van, vagy a bűnre vezet! Tarts távol testünktől minden bűnös gerjedelmet! Taníts meg arra, hogy testünkben a Szentlélek templomát tiszteljük és megvédjük minden megszentségtelenítéstől! Benne mindig a szellem és a Te kegyelmed uralkodjék! Mezítelenséged kínjaira kérünk, öltöztesd fel lelkünket erőbe, szépségbe! Ámen.

Pap: Keresztre feszített Jézus, könyörögj értünk!

Hívek: És a megholt hívek lelkein a tisztítótűzben!

11. állomás

JÉZUST KERESZTRE SZEGEZIK

„Királyi zászló jár elöl, keresztfa titka tündököl, melyen az élet halni szállt, s megtörte holta a halált” (Vexilla regis) Ég és föld között felmagasztalva függ a Megfeszített. Karját ölelésre tárja, ajkát a megbocsátás szavára nyitja: „Atyám, bocsáss meg nekik, mert nem tudják, mit cselekszenek” (Lk 23,24)
Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

Általszegve kezed, lábad,

Kezed ölelésre tárod,

Aki szenved, vele szenvedsz,

Közel jössz és közel engedsz.

Jézus, add, hogy Hozzád térjek, Veled haljak, Veled éljek!

Urunk, keresztre feszítésed a mi művünk volt. És még akkor is értünk imádkoztál. Segíts minket, a szenvedéseket elviselni, és felajánlani magunk és mások bűneiért.

   Urunk, bocsáss meg nekünk, bűnösöknek! Mi feszítettünk keresztre bűneinkkel. Ne legyen hiábavaló a szenvedésed számunkra. Türelmedet és erődet add általa nekünk, hogy küzdeni tudjunk a bűn ellen! Ha majd számunkra is elérkezik a pillanat, amikor se magunk, se mások nem tudnak rajtunk segíteni, segíts bennünket, hogy igaz szívvel és jóakarattal Neked ajánljuk magunkat. Legyen erőnk elfogadni a mennyei Atya akaratát, és Istenben való kitartó reménykedéssel kiszenvedni: olyan halált fogadni el, amilyent Ő küld irgalmas igazságosságból. Ámen.
Pap: Keresztre feszített Jézus könyörülj rajtunk!

Hívek: És a megholt hívek lelkein a tisztítótűzben!

12. állomás

JÉZUS MEGHAL A KERESZTEN

   „Jézus tudta, hogy már minden beteljesedett. De, hogy egészen beteljesedjék az Írás, megszólalt: Szomjazom!

Volt ott egy ecettel teli edény. Belemártottak egy szivacsot, izsópra tűzték és szájához emelték. Amint Jézus megízlelte az ecetet, így szólt: Beteljesedett! Aztán lehajtotta fejét és kilehelte lelkét.” (Jn 19, 28-30)

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének.

Meghalt már az Istenbárány,

Minden haldoklónak ágyán,

Minden ember szenvedését,

Megosztotta szomját, éhét.

Jézus, add, hogy Hozzád térjek, Veled haljak, Veled éljek!

   Urunk, Jézusunk, Te meghaltál minden emberért, mert mindannyiunkat szeretsz. Kereszted lábánál állhatatosan kérünk, segíts, hogy tovább tudjuk adni szereteted minden embernek. 

Urunk, Jézusunk, bűntudattal állunk az isteni igazságszolgáltatás elé és eléd, aki helyettünk kívántál eleget tenni bűneinkért. Megváltó halálodért hogyan mondjunk köszönetet? Utat mutattál nekünk a szenvedés elviselésére és értékké emelted életünkben a szenvedést. Kegyelmeddel minket is képessé tehet engedelmes szenvedésre az Atya iránti szeretetünk. Példád nyomán szenvedéssel mi is kifejezhetjük mások iránt szeretetünket. Megértjük, hogy nem csak élni lehet másokért, hanem meghalni is. Engedd, hogy készséges lélekkel kövessünk utadon, s ha a szenvedést és a halált emberi bölcselkedés, földi hatalom és világi erő nem távolíthatja el, győzelmet arassunk fölötte követésed által. Ámen.

                                      Pap: Keresztre feszített Jézus, könyörögj értünk!

Hívek: És a megholt hívek lelkein a tisztítótűzben!

13. állomás

JÉZUST LEVESZIK A KERESZTRŐL

   „Arimatei József, aki Jézus tanítványa volt, bár a zsidóktól való félelmében csak titokban, arra kérte Pilátust, hogy levehesse Jézus testét. Pilátus megengedte. Így elment és levette a testet.  (Jn 19, 38) 

Jézus elvégezte mindazt, amiért a világba jött. Testét, amelyhez Gábor angyal köszöntése, a betlehemi éjszaka fénye, ezer és ezer meggyógyult beteg tekintete fűződött – most halotti lepelbe takarják. 

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének: 

Kicsi fiát ölbe vette,

Felnőtt Fia meg van ölve.

Karácsonykor örült Mária,

Nagypéntekre maradt árva.

Jézus, add, hogy Hozzád térjek, Veled haljak, Veled éljek!

   Urunk, Jézus, kérjük a fájdalmas Szűzanya által a kereszt szeretetét, amelyet nekünk szánt az Isten.

Urunk! Állj mellénk és ölelj át bennünket, amikor beleviharzik lelkünkbe a sok kérdés: „Miért a szenvedés? Miért a kín, amikor annyi mindennek lehetne örülni? Miért kell idő előtt meghalnunk? Miért a halál, amikor olyan értékes és annyira szép az élet?” Add tudtunkra, hogy amire képtelen válaszolni emberi okoskodás, arra felelni tud a kereszted. „A mag, mindaddig terméketlen marad, míg el nem hal a földben.” Kegyelmed értesse meg velünk, hogy minden szenvedésünk és haldoklásunk égi vetés. Ha akaratoddal egyesítjük szándékunkat, új élet fakad szenvedésünkből a magunk és mások számára. Engedj ebben reménykednünk! Ámen. 

Pap: Keresztre feszített Jézus, könyörögj rajtunk!

Hívek: És a megholt hívek lelkei a tisztítótűzben!
     14. állomás

JÉZUST SÍRBA HELYEZIK

   „Fogták Jézus testét, és a fűszerekkel együtt gyolcsba göngyölték. Azon a helyen, ahol keresztre feszítették, volt egy kert, s a kertben egy új sírbolt, ahová még nem temettek senkit. Ide temették Jézust.” (Jn 19, 40a-41)

Pap: Imádunk Téged Krisztus és áldunk Téged!

Hívek: Mert szent kereszted által megváltottad a világot!

Ének:

Szűz Mária temet, gyászol,

Koporsó lett, jaj! – a jászol.

Ember az embert ne ölje –

Kéri Mária s csorog könnye.

Jézus add, hogy Hozzád térjek, Veled haljak, Veled éljek!

Urunk, Jézus! Milyen szomorúak voltak a barátaid, mert azt hitték, hogy elvesztettek. Kérjük, vigasztalj meg bennünket, mikor szomorúak vagyunk.

   Urunk, Tőled tanuljuk, hogy minden nagypéntekre húsvét következik. Példád mutatja, hogy minden szenvedés áldások forrása. Halálod oktat bennünket arra, hogy az új élet fakadásához az előbbinek a földbe kerülése a szükséges. Azért imádkozunk, hogy ezt megértsük. Utad veled azért járjuk, hogy amikor ránk szakadnak a szenvedések, erőnk legyen tanításodban reménykednünk. Ha veled tartunk, szenvedni is tudunk. Keresztutad éretté tesz bennünket földi életünk megértésére. Meggyőződésünkké válik, hogy minden tudatosan vállalt és elviselt éjszakát nappal követi. Hiszünk abban, hogy ha Veled élünk, szenvedünk és halunk, Veled is támadunk fel. Ámen. 

Pap: Keresztre feszített Jézus, könyörülj rajtunk!

Hívek: És a megholt hívek lelkein a tisztítótűzben!

BEFEJEZŐ IMA

Urunk, Jézusunk! Elbocsáthatsz már bennünket szenvedésed gondolatköréből, hogy visszatérjünk munkánkhoz. Nem tekintjük többé értelmetlen robotnak, ami keserű tanácstalanságba űz bennünket. Nehéz a munka, de szép, mert általad üdvösségünket valósíthatjuk meg. Az élet keresztjeire ezentúl szeretettel nézünk: arra gondolunk, amit Tőled tanultunk, hogy általuk módunkban áll másokért szenvedni. Nehéz keresztet hordozni, de megéri, mert képessé tesz bennünket másokat szeretni. Add, hogy amit addig tanultunk, míg veled jártunk, akkor is megtegyük, amikor magunkra maradunk! Ámen.

